Ottavia Kostner

Ottavia Kostner (*14 de setëmber 1948 a Urtijëi) ie na vidulista de Urtijëi.
 Biografia 
Ottavia Kostner ie na muta de Luis Kostner da Stlujuc y de Loldi Demetz dl'Academia.
La muta plu vedla de 8 mutans y mutons, à scumencià cun cater ani a suné la vidula, mparan da Guido Ferrari violinist de Palermo, che univa al frësch te Gherdëina, y da Gretl Höglinger entlëuta bele sculea de conservatorium.
Cun 11 ani ovla scumencià a ji tl conservatorium Claudio Monteverdi de Bulsan, ulache la ova sciche maester Giannino Carpi. Cun 19 ani ala arjont l diplom cun 10 ponc y lauda. Dopro jela stata sculea de Franco Gulli tla Accademia Chigiana de Siena y ie stata sculea nce de Wolfgang Marschner a Freiburg. 

Cun l'urchestra da camera de Como ala scumencià a fé cunzerc y na prima turnee tl America cun 56 cunzerc te doi mënsc. Sota l maester Wolfgang Marschner a Freiburg ala mo studià inant vidula. 
Ëila ie deventeda pona violinista dl "Südwestdeutsches Kammerorchester" y dopro dl "Württembergisches Kammerorchester" sota la bachëta de Jörg Faerber, doi urchestres che viagiova dut l an a fe cunzerc te dut l mond. 
Unida de reviërs a Bulsan, cun si uem Georg Egger enghe violinist y la doi mutans Katharina y Anna iela deventeda prufessëura de vidula tl conservatorium de Bulsan ulache la ova scumencià si studies. Do 30 ani de ensenimënt se ala inò dà ju deplù cun cunzerc, sunan danter l auter tla  "Cappella Andrea Barca" dl pianist Andra's Schiff, tla "Klassische Philharmonie Stuttgart" cun Frieder Bernius, cun Helmuth Rilling y cun la "Streicherakademie" de Bulsan, urchestra metuda su da si uem Georg Egger.

Ëila abitea sul Renon cun si familia.

 Bibliografia 
  Erica Senoner, Matilde Pezzei, Marta Mussner: Ëiles de Gherdëina. Stories de vita de ëiles de Gherdëina, zacan y al didancuei. Chemuns de Gherdëina 2001, pl. 24-25.

Categoria:Fëna
Categoria:Persones de Gherdëina
Categoria:Musiga